b'\n_START_ARTICLE_\nKepinys\n_START_PARAGRAPH_\nKepinys\xc2\xa0\xe2\x80\x93 bendras konditerin\xc5\xb3 maisto gamini\xc5\xb3, kepam\xc5\xb3 arba gaunam\xc5\xb3 ekstruzijos b\xc5\xabdu pavadinimas._NEWLINE_Kepiniams pagaminti reikia milt\xc5\xb3, kiau\xc5\xa1ini\xc5\xb3, riebal\xc5\xb3, cukraus, druskos ir \xc4\xafvairi\xc5\xb3 maisto pried\xc5\xb3. Pagaminta te\xc5\xa1la kepimo metu labai pakei\xc4\x8dia savo i\xc5\xa1vaizd\xc4\x85 ir skon\xc4\xaf. Nuo didelio kar\xc5\xa1\xc4\x8dio jos baltymai susitraukia, tod\xc4\x97l gaminys sustangr\xc4\x97ja. Riebalai i\xc5\xa1silydo ir vienodai pasiskirsto kepinyje. Krakmolas virsta dekstrinu, kur\xc4\xaf organizmas gali pasisavinti tik tada, kai jis burnoje, gausiai suvilgytas seili\xc5\xb3, virsta gliukoze. Ne tik krakmol\xc4\x85, bet ir riebalus, baltymus organizmas geriau vir\xc5\xa1kina, kai jie gerai gerai suvilgomi seili\xc5\xb3. Tod\xc4\x97l reikalaujama, kad kepiniai, kaip koncentruotas maistas, patys ma\xc5\xbeai tur\xc4\x97dami vandens, b\xc5\xabt\xc5\xb3 pur\xc5\xabs, nes tik tokius kepinius valgant seil\xc4\x97s gali pakankamai gerai suvilgyti._NEWLINE_\xc4\xaevairios k\xc4\x97limo med\xc5\xbeiagos kepinius daro purius. Vienos j\xc5\xb3 (miel\xc4\x97s) \xc5\xa1ilumoje dauginasi, kitos (soda, pota\xc5\xa1as, amonis, purikliai ir kt.) kar\xc5\xa1tyje skaidosi. Ir vienos ir kitos gamina dujas, kurios, kepimo metu i\xc5\xa1 te\xc5\xa1los garuodamos, kartu su vandens garais j\xc4\x85 i\xc5\xa1purena._NEWLINE_Kepimo purumas priklauso ir nuo tinkamo te\xc5\xa1los paruo\xc5\xa1imo\xc2\xa0\xe2\x80\x93 nuo to, kiek gaminimo metu \xc4\xaf te\xc5\xa1l\xc4\x85 patenka oro. Tod\xc4\x97l, norint i\xc5\xa1kepti ger\xc4\x85 kepin\xc4\xaf, reikia r\xc5\xabpestingai atlikti vis\xc4\x85 jo gaminimo proces\xc4\x85._NEWLINE_Smulki\xc5\xb3 kepini\xc5\xb3 mas\xc4\x97 b\xc5\xabna ne didesn\xc4\x97 kaip 250 g. Pvz., sausainiai, smulkios bandel\xc4\x97s, duonel\xc4\x97s ir kt.\n_START_SECTION_\nKepini\xc5\xb3 prie\xc5\xbei\xc5\xabra\n_START_PARAGRAPH_\nKepinius reikia pri\xc5\xbei\xc5\xabr\xc4\x97ti kepimo metu. Jei orkait\xc4\x97s (krosnies) vir\xc5\xa1us \xc4\xafkaista labiau nei apa\xc4\x8dia, apkepus\xc4\xaf gamin\xc4\xaf reikia apdengti sudr\xc4\x97kintu popierium. Jei labiau kepa apa\xc4\x8dia\xc2\xa0\xe2\x80\x93 kepin\xc4\xaf reikia pakelti ant kitos kepamosios skardos._NEWLINE_Kepiniai laikomi i\xc5\xa1kep\xc4\x99, jei kepa reikalingame kar\xc5\xa1tyje nustatyt\xc4\x85 laik\xc4\x85 ir j\xc5\xb3 plutel\xc4\x97 tampa \xc5\xa1viesiai rusva. Ar i\xc5\xa1kep\xc4\x99s vidus, galima nustatyti smailiu pagaliuku. Jei \xc4\xaf kepin\xc4\xaf \xc4\xafsmeigtas ir tuoj i\xc5\xa1trauktas pagaliukas b\xc5\xabna sausas\xc2\xa0\xe2\x80\x93 kepinys i\xc5\xa1kep\xc4\x99s, jei dr\xc4\x97gnas\xc2\xa0\xe2\x80\x93 reikia dar pakepti. Be to i\xc5\xa1kep\xc4\x99 kepiniai at\xc5\xa1oka nuo kepimo formos \xc5\xa1on\xc5\xb3. Biskvitiniai kepiniai yra i\xc5\xa1kep\xc4\x99, kai, paspaudus pir\xc5\xa1tais, j\xc5\xb3 pavir\xc5\xa1ius tuoj i\xc5\xa1silygina.'